ไฟแนนซ์ทูเดย์
...ประสาร ไตรรัตน์วรกุล ผู้ว่าการแบงก์ชาติ เป็นประธานอนุกรรมการพัฒนาระบบกำกับดูแลและระบบบรรษัทภิบาลของรัฐวิสาหกิจ เดินหน้าประชุมยกเครื่องรัฐวิสาหกิจไทยอย่างต่อเนื่องอย่างเงียบๆ เพื่อรายงานข้อเสนอแนะให้กับซูเปอร์บอร์ดที่มี พล.อ.ประยุทธ์ จันทร์โอชา นายกรัฐมนตรี เป็นประธาน คาดว่ายังมีเวลาการทำงานอีก 12 ปี เมื่อมิชชั่นสำเร็จจะเปลี่ยนโฉมรัฐวิสาหกิจไทยไปได้ไม่น้อย
16 ต.ค. 2557

...ประสาร ไตรรัตน์วรกุล ผู้ว่าการแบงก์ชาติ เป็นประธานอนุกรรมการพัฒนาระบบกำกับดูแลและระบบบรรษัทภิบาลของรัฐวิสาหกิจ เดินหน้าประชุมยกเครื่องรัฐวิสาหกิจไทยอย่างต่อเนื่องอย่างเงียบๆ เพื่อรายงานข้อเสนอแนะให้กับซูเปอร์บอร์ดที่มี พล.อ.ประยุทธ์ จันทร์โอชา นายกรัฐมนตรี เป็นประธาน คาดว่ายังมีเวลาการทำงานอีก 12 ปี เมื่อมิชชั่นสำเร็จจะเปลี่ยนโฉมรัฐวิสาหกิจไทยไปได้ไม่น้อย
...บรรษัทประกันสินเชื่ออุตสาหกรรมขนาดย่อม (บสย.) องค์กรเล็ก แต่ผลงานไม่ธรรมดา ทำให้ผู้แทนจากธนาคารเพื่อการพัฒนาเอเชีย (เอดีบี) คณะกรรมการโครงการพัฒนาเศรษฐกิจในกลุ่มประเทศอนุภูมิภาคลุ่มน้ำโขง (จีเอ็มเอส) และผู้แทนกระทรวงการคลังและธนาคารกลางของกลุ่มประเทศซีแอลเอ็มวี (กัมพูชา ลาว พม่า และเวียดนาม) มาศึกษาโมเดลค้ำประกันสินเชื่อในช่วงที่ผ่านมา 
...พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เก็บตัวเงียบเชียบ ทำให้ไม่ค่อยมีความเคลื่อนไหวเรื่องความคืบหน้าแก้ปัญหาสลากแพงที่นายกฯ ให้การบ้านไว้ แต่ยังแก้ปัญหาไม่ได้อย่างที่ควรจะเป็น ล่าสุดผู้อำนวยการสลากฯ ขอพักเรื่องร้อน ต้อนรับผู้บริหารและนักกีฬาจากสมาคมจักรยานแห่งประเทศไทยฯ ที่ไปทำผลงานคว้า 2 เหรียญทองจากการแข่งขันกีฬาเอเชียนเกมส์ประจำปี 2014 เนื่องจากสำนักงานสลากฯ เป็นผู้ให้การสนับสนุนสมาคมอย่างเป็นทางการ ตามโครงการ 1 รัฐวิสาหกิจ 1 สมาคมกีฬา
...เดอะอู้ สมชัย สัจจพงษ์ อธิบดีกรมศุลกากร ยังต้องออกแรงอีกเยอะ หลังจากมีนโยบายปราบทุจริตภายในกรมศุลกากร ล่าสุดเจ้าหน้าที่ของกรมศุลกากรถูกล้อมระหว่างเข้าจับกุมสินค้านำเข้าหนีภาษีที่ด่านชายแดน แสดงให้เห็นว่าผู้เสียผลประโยชน์ไม่ใช่ธรรมดา เป็นผู้มีอิทธิพลระดับท้องถิ่นและอาจจะลามไปถึงมีอิทธิพลระดับประเทศ ต้องให้กำลังใจเจ้าหน้าที่กรมศุลกากรที่กล้าเสี่ยงในหน้าที่ เพื่อยกภาพลักษณ์ของกรมศุลฯ ให้เป็นที่ยอมรับของคนทั้งในและนอกประเทศ
...แม้แต่ สมหมาย ภาษี รมว.คลัง ยังบ่นปวดหัวกับเรื่องการทุจริตทำไม่ถูกต้องของผู้บริหารในกระทรวงการคลัง ที่ต้องมานั่งแก้กันทุกวันไม่หยุดหย่อน ถึงขนาดออกปากว่างานดูแลเศรษฐกิจหนักแค่ไหนผมสู้ไม่ถอย แต่ต้องมานั่งปราบคนในกระทรวงทำไม่ถูกต้อง อยากจะปลดออกจากตำแหน่งให้สิ้นเรื่อง จะได้เอาเวลาไปทำงานดูแลเศรษฐกิจของประเทศ
...นริศ ชัยสูตร อธิบดีกรมธนารักษ์ ดูท่าว่าจะลำบากจากข้อกล่าวหาลงนามอนุมัติให้เช่าที่ราชพัสดุใน จ.สมุทรปราการ โดยไม่ผ่านความเห็นชอบจากคณะกรรมการที่ราชพัสดุ ซึ่งมี รมว.คลัง เป็นประธาน เมื่อปี 2556 ตอนนี้อยู่ที่ว่าจะยอมถอยจากตำแหน่งโดยไม่ถูกตั้งคณะกรรมการสอบวินัย หรือจะเดินหน้าพิสูจน์ความจริง ลือกันให้แซ่ดกรมธนารักษ์ว่า คนที่กระทรวงการคลังวางตัวให้เป็นอธิบดีกรมธนารักษ์คนใหม่ น่าจะเป็นคนที่เพิ่งได้รับการแต่งตั้งเป็นรองปลัดกระทรวงการคลังล่าสุด